
A cári intervenció az 1830-31-es lengyel felkelésben és az intervenció magyarországi vonatkozásai

A bécsi kongresszus határozatait garantáló szent szövetségi rendszer ellenére a Habsburg Birodalom és Oroszország között a korszakban többször voltak diplomáciai konfliktusok. A lengyel felkelés előtti években elsősorban a balkáni kérdés, orosz-török háború miatt éleződtek ki a külpolitikai kapcsolatok a két nagyhatalom között. A bécsi kongresszus értelmében Oroszországhoz került a korábbi Varsói Nagyhercegség nagyobb része Kongresszusi Lengyelország néven. Kezdetben viszonylagos szabadság volt megfigyelhető a területen. A feszültségek az 1820-as évek elején kezdtek el kiéleződni. Az 1830. november 29-én kirobbant a felkelést a cári csapatok 1831. szeptember 7-én verték le, amelyet komoly megtorlás követett.
A magyar társadalom számára először 1830. december 10-én a Magyar Kurír tudósít a Kongresszusi Lengyelországban történtekről. A magyar sajtó a fennálló cenzúra ellenére gyakran közölt a felkelőkkel rokonszenvező cikkeket. Felkeléssel leggyakrabban a Hasznos Mulatságok című újság foglalkozott. A magyar társadalom szimpátiája nemcsak gesztusokban, hanem konkrét társadalmi megnyilvánulásokban is megmutatkozott. Elsősorban az ország északkeleti részén van erre sok példa.
A lengyel felkelés idején a kelet-európai nagyhatalmak szövetsége újra kezdett helyreállni. Poroszország mellett Ausztria is passzívan Oroszországot támogatta. Az országba érkező lengyel menekülteket a hatóságok igyekeztek kiadni Oroszországnak, határokat igyekeztek lezárni. Az 1831 júliusában az északkeleti vármegyékben kirobbant parasztfelkelés azt mutatta, hogy a magyarországi szláv és ortodox nemzetiségek nem a lengyel felkelőkkel, hanem Oroszországgal szimpatizáltak.
A politikai életben először a vármegyei közgyűléseken foglalkoztak a kérdéssel 1831-32-ben. Itt még megjelenik a lengyel felkelők megsegítésének konkrét elképzelése azonban jellemzővé válik, hogy általánosabb érvényű vélemények fogalmaznak meg a közgyűlésen felszólalók. 1833 novemberében került sor vitára az országgyűlésen a lengyelekről. A felszólalások tükrében nyilvánvalóvá válik, hogy az országgyűlési követek a lengyelek ügyét saját belpolitikai jogaik érdekében igyekeztek felhasználni. Oroszország bírálata gyakrabban jelenik meg. A követek elsősorban az autokratikus orosz berendezkedéssel és az orosz nagyhatalmi politikával kapcsolatban fogalmaznak meg kritikákat.



